De taksonomiske nivåene i biologisk klassifikasjon.
**Rekke** (Latin: *phylum*) er en av de aller høyeste kategorier innen biologisk og botanisk divisjon. En rekke eller divisjon kan omfatte én eller flere beslektede klasser, og beslektede rekker eller divisjoner sammenfattes som rike.

Dyreriket deles inn i rundt 35 rekker og sopp deles gjerne inn i 5 divisjoner. Systematisk inndeling i planteriket har tradisjonelt basert seg på å kartlegge familier, og det eksisterer ingen allmenn akseptert inndeling eller endog avgrensning av planter, slik at antall divisjoner varierer fra to til 12, og begrepet rekke eller divisjon brukes sjelden i botanikken. Protister deles gjerne inn i 14 eller 16 rekker.

Definisjoner
------------

Som hos andre kategorier (med unntak av arten) er det et skjønnsspørsmål hvilken gruppe man velger å kalle rekke. Hos dyr henger inndelingen i rekker sammen med Haeckels idé om et *Bauplan*, den grunnleggende lesten et dyr er bygget over. For eksempel er alle ryggstrengdyr basert på en brusk- eller beinstreng (ryggraden hos oss virveldyr) som strekker seg gjennom hele kroppen med et nervevrør på oversiden og en tarm på undersiden. Leddyr har den motsatte bygningen, med en gjennomgående tarm som ligger over sentralnervesystemet, og med et ytre skjelett. Flatormer på sin side har sentralnervesystemet fordelt som et stigeformet nettverk med hovedstammene på hver side av kroppen og en enkelt munn mitt under som ender i en mage uten endetarmsåpning.

Denne måten å se dyreriket på gir en fenetisk definisjon av rekker basert på bygning og utvikling, mens man alternativt kan se på rekker som organismer med grader av slektskap som kommer til uttrykk i enkelte viktige bygningstrekk (fylogenetisk definisjon). Disse to måtene å definere rekker på gir likevel ingen dramatiske forskjeller i inndelingen av dyreriket, selv om noen rekker (svamper, flatormer) er parafyletiske.

Historie
--------

Tradisjonelt har dyreriket vært best undersøkt og der representerer en rekke en fundamentalt grunnleggende form for bygningstrekk. Uttrykket ble først lansert av Ernst Haeckel, basert på gresk *phylon* (stamme eller type). Den tyske botanikeren August W. Eichler tok opp Haeckels uttrykk og delte planteriket inn i 5 rekker.

Referanser
----------

1. ↑  «Animal Phyla in the Tree of Life». *Tree of Life*. The Virtual Fossil Museum. Besøkt 20. november 2016.
2. ↑  Volk, T. (2000). «Four major phyla of Fungi, based on the method of producing sexual spores». *The Kingdom Fungi*. University of Wisconsin-La Crosse. Besøkt 20. november 2016.
3. ↑  Chase, Mark W. & Reveal, James L. (2009), «A phylogenetic classification of the land plants to accompany APG III», *Botanical Journal of the Linnean Society* **161** (2): 122–127, DOI:10.1111/j.1095-8339.2009.01002.x
4. ↑  Schultz, D.L. «Kingdom Protista» (PDF). *General Biology II*. Nicholls State University. Arkivert fra originalen (PDF) 19. august 2016. Besøkt 20. november 2016.
5. ↑  Valentine, James W. (2004). *On the Origin of Phyla*. Chicago: University Of Chicago Press. s. 7. ISBN 0-226-84548-6.
6. ↑  Budd, G.E.; Jensen, S. (mai 2000). «A critical reappraisal of the fossil record of the bilaterian phyla». *Biological Reviews*. 75 (2): 253–295. PMID 10881389. doi:10.1111/j.1469-185X.1999.tb00046.x. Besøkt 26. mai 2007.
7. ↑  Wörheide & al. (2012). «Deep phylogeny and evolution of sponges (phylum Porifera)». *Advances in marine biology* (61): 1-78.
8. ↑  Carranza, S.; Baguñà, J.; Riutort, M. (1. mai 1997). «Are the Platyhelminthes a monophyletic primitive group?». *Molecular Biology and Evolution*. 14 (5): 485–497. PMID 9159926. doi:10.1093/oxfordjournals.molbev.a025785. Besøkt 23. desember 2008.
9. ↑  Collins AG, Valentine JW (2001). "Defining phyla: evolutionary pathways to metazoan body plans." Arkivert 27. april 2020 hos Wayback Machine. Evol. Dev. **3**: 8.
10. ↑  Naik, V.N. (1984). *Taxonomy of Angiosperms*. Tata McGraw-Hill. s. 27. ISBN 9780074517888.

Eksterne lenker
---------------

* *Artikkelen har ingen egenskaper for arter i Wikidata*

|  |  |
| --- | --- |
|  | Wiktionary: Rekke (biologi) – ordbokoppføring |


|  |  |
| --- | --- |
| Oppslagsverk/autoritetsdata | Store norske leksikon **·** GND
 |